ET Euroopa Liidu Teataja C 223/12

Ärakuulamise eest vastutava ametniku lõpparuanne juhtumi COMP/ M.3696 — E.ON/MOL kohta

(vastavalt komisjoni 23. mai 2001. aasta otsuse 2001/462/EÜ, ESTÜ artiklitele 15 ja 16 ärakuulamise eest vastutavate ametnike pädevuse kohta teatavates konkurentsimenetlustes — EÜT L 162, 19.6.2001, lk 21)

(2006/C 223/07)

(EMPs kohaldatav tekst)

2. juunil 2005. aastal sai komisjon 20. jaanuari 2004. aasta nõukogu määruse (EÜ) nr 139/2004 (edaspidi “ühinemismäärus”) artiklile 4 vastava teatise kavandatava koondumise kohta, millega Saksamaa kontsern E. ON kavatseb omandada täieliku kontrolli ettevõtja MOL Hungarian Oil and Gas Company (edaspidi “MOL”, Ungari) gaasi hulgimüügi-, turustamis-, kauplemis- ja ladustamistegevuse üle. Lisaks kavatseb E.ON omandada 50 % ettevõtja MOL aktsiakapitalist ettevõttes Panrusgás, mis on ettevõtjate MOL ja Gazexport ühisettevõte (ettevõtja Gazprom tütarettevõte).

Uurimise esimese etapi lõpus jõudis komisjon järeldusele, et kõnealuse koondumise kokkusobivus ühisturu ja Euroopa Majanduspiirkonna lepinguga tekitab tõsiseid kahtlusi. Leiti, et tehing avaldab olulist mõju Ungari gaasi- ja elektrisektorile, arvestades, et ettevõtjal MOL on peaaegu ainukontroll gaasihankimise üle (import ja omamaine toodang) ja seega on tal Ungaris kontrollpositsioon juurdepääsul gaasivarudele ja gaasi infrastruktuurile.

Seetõttu algatas komisjon 7. juulil 2005 menetluse vastavalt ühinemismääruse artikli 6 lõike 1 punktile c.

20. juulil ja 2. augustil 2005 võimaldati ettevõtjal E.ON juurdepääs komisjoni toimikus olevatele eriti olulistele dokumentidele vastavalt “EÜ ühinemiste kontrollimenetluste läbiviimise hea tava dokumendi” peatükile 7.2.

2. augustil 2005 peatati menetlus vastavalt ühinemismääruse artikli 10 lõikele 4 kaheksaks päevaks seetõttu, et E.ON ei vastanud ammendavalt ega õigeaegselt otsusele, millega vastavalt ühinemismääruse artikli 11 lõikele 3 nõuti teavet.

Ettevõtjale E.ON teatati vastuväidetest 19. septembril 2005. Vastavalt ettevõtjate E.ON ja MOL kokkuleppele edastas ettevõtja E.ON seaduslik esindaja vastuväited, mis ei sisaldanud ettevõtja E.ON ärisaladusi, ettevõtjale MOL. Järgnevatel päevadel võimaldati juurdepääs komisjoni toimikule. Ettevõtjatel E.ON ja MOL oli võimalus esitada oma arvamusi vastuväidetes esitatud komisjoni esialgsete järelduste kohta 3. oktoobriks 2005. Nimetatud tähtaega pikendati hiljem asjaomaste poolte nõudmisel 6. oktoobrini 2005. Ettevõtja E.ON vastus laekus 5. oktoobril 2005.

Pooled ei taotlenud võimalust esitada oma väiteid ametlikul suulisel ärakuulamisel.

21. oktoobril 2005 nõustusin Energie Baden Württember AG taotlusega, et ta on asjast huvitatud kolmas pool. Samal päeval saatis komisjon talle mittekonfidentsiaalse kokkuvõtte vastuväidetest.

20. oktoobril 2005 esitas E.ON kohustused, mida muudeti vastavalt 11. ja 16. novembril 2005. Pärast kavandatavate kohustuste turu-uuringut täiendas E.ON oluliselt oma esialgseid kohustusi, eelkõige gaasisektori vabakslaskmise programmi kestuse ja vabakslastud gaasi üle korraldatavate enampakkumiste hinnamehhanismi kohta.

Mul ei ole palutud kinnitada uuringu objektiivsust.

Kokkuleppel ja pärast poolte selgelt väljendatud nõude esitamist otsustas komisjon 10. novembril 2005 vastavalt ühinemismääruse artikli 10 lõike 3 teisele lõigule pikendada menetlust 11 tööpäeva võrra.

Võttes arvesse esitatud kohustusi ja olles analüüsinud turu-uuringu tulemusi, järeldatakse otsuse eelnõus, et kavandatud koondumine on kokkusobiv ühisturu ja Euroopa Majanduspiirkonna lepinguga.

Eespool nimetatut silmas pidades leian, et kinni on peetud kõigi käesoleva menetluse osaliste õigusest olla ära kuulatud.